**Informatīvais ziņojums par pasākumu plānu par 2015.gada 28.jūlija Ministru kabineta noteikumu Nr.438 “Būvniecības informācijas sistēmas noteikumi” saskaņošanas procesā Latvijas Pašvaldību savienības iebildumos norādīto problēmu atrisināšanu pēc būtības**

Ekonomikas ministrija atbilstoši Ministru kabineta 2015. gada 28. jūlija sēdes protokola Nr. 36 52.§ 2. punktā dotajam uzdevumam sadarbībā ar Valsts zemes dienestu (turpmāk – VZD) ir sagatavojusi informatīvo ziņojumu par pasākumu plānu par Ministru kabineta 2015. gada 28. jūlija noteikumu Nr. 438 “Būvniecības informācijas sistēmas noteikumi” (turpmāk – Noteikumi Nr. 438) saskaņošanas procesā Latvijas Pašvaldību savienības (turpmāk – LPS) iebildumos norādīto problēmu atrisināšanu pēc būtības.

1. **Veidojot jaunu informatīvo sistēmu valstī, tā neparedz savietojumu ar citām funkcionāli nepieciešamām sistēmām.**

LPS aicināja atzīt par nepieņemamu praksi, ka, veidojot jaunu informatīvo sistēmu valstī, tā neparedz savietojumu ar citām funkcionāli nepieciešamām sistēmām, t.i., Būvniecības informācijas sistēma (turpmāk – BIS) neparedz veikt nodevas par būvatļaujas saņemšanu aprēķinu, kā rezultātā pašvaldībām ir jāuztur paralēlas datu bāzes.

Atbilstoši likuma “Par nodokļiem un nodevām” 1. panta 3. punktam pašvaldības nodeva ir pašvaldības domes noteikts obligāts maksājums pašvaldības pamatbudžetā vai speciālajā budžetā šajā likumā paredzētajos gadījumos. Pašvaldības nodevas apmērs nav tiešā veidā saistīts ar pašvaldības vai tās iestādes veiktās darbības izmaksu segšanu. Saskaņā ar minētā likuma 10. panta pirmo daļu pašvaldību nodevas tiek uzliktas ar vietējo pašvaldību saistošiem noteikumiem. No likuma “Par nodokļiem un nodevām” izriet, ka vietējo pašvaldību saistošajos noteikumos par pašvaldības nodevu uzlikšanu paredz ne tikai maksāšanas kārtību, ar nodevām apliekamos objektus, likmes, atbrīvojumus un atvieglojumus, bet arī citas prasības, kuras paredz citi likumi un Ministru kabineta noteikumi.

Līdz ar to, ievērojot, ka Latvijā ir 119 pašvaldības un to, ka pašvaldību attīstība notiek patstāvīgi, ievērojot katras pašvaldības ekonomiskos aspektus un attīstības līmeni, nodevas par būvatļaujas saņemšanu aprēķina modelis ir atkarīgs no dažādiem attiecīgās pašvaldības administratīvās teritorijas raksturojošajiem lielumiem. Tādējādi pašvaldībām šajā jautājumā ir dota rīcības brīvība patstāvīgi pašvaldības saistošajos noteikumos noteikt individuālu nodevas par būvatļaujas saņemšanu aprēķina modeli. Atsevišķos gadījumos Ministru kabinets ir paredzējis vienotu regulējumu visām pašvaldībām attiecībā uz nodevas maksimālo apmēru, proti, nosakot maksimālo nodevas likmi par elektronisko sakaru tīkla būvniecības būvatļaujas izdošanu un par būvniecības ieceres akceptu elektronisko sakaru tīkla pievada ierīkošanai vai būvniecībai atbilstoši Ministru kabineta 2005.gada 28.jūnija noteikumu Nr.480 “Noteikumi par kārtību, kādā pašvaldības var uzlikt pašvaldību nodevas” 15.2 punktam.

Papildus informējam, ka Ekonomikas ministrija ir noslēgusi iepirkuma līgumu (identifikācijas Nr. EM 2016/05), lai izstrādātu datu apmaiņas saskarnes starp BIS un Rīgas domes Vienoto informācijas sistēmu (turpmāk – RDVIS) atbilstoši informatīvajā ziņojumā “Par Būvniecības informācijas sistēmas un Rīgas domes Vienotās informācijas sistēmas sasaistes izveidei nepieciešamajiem pasākumiem un finansējumu” (Ministru kabineta 2015. gada 6. oktobra protokols Nr. 53 “Ministru kabineta sēdes protokols” 35.§) minētajam, ievērojot principu, ka potenciāli šīs saskarnes varēs izmantot ne tikai datu integrācijai ar RDVIS, bet arī ar citu pašvaldību sistēmām, kuras ir iesaistītas būvniecības sfēras dokumentu un datu apritē.

Iepirkuma ietvaros plānots izstrādāt šādas datu apmaiņu saskarnes, kur saskarnes realizācija ir BIS pusē:

1. Ienākošās korespondences un korespondences izmaiņu saņemšanu no pašvaldības lietvedības sistēmas uz BIS. Saskarne nodrošinās iespēju, ka pašvaldības (būvvaldes) lietvedības sistēmā reģistrētos dokumentus, kuri ir saistīti ar būvniecības procesu, ir iespējams nodot uz BIS uzreiz pēc dokumenta reģistrācijas pašvaldības lietvedības sistēmā.
2. Dokumenta, kas parakstīts ar drošu elektronisko parakstu pašvaldības lietvedības sistēmā, saņemšana BIS. Ja pašvaldība ir izstrādājusi datu apmaiņu ar BIS par BIS sagatavoto dokumentu projektu parakstīšanu ar drošu elektronisko parakstu pašvaldības lietvedības sistēmā, saskarne nodrošinās iespēju pašvaldības lietvedības sistēmā parakstīto dokumentu ar drošu elektronisko parakstu saņemt atpakaļ BIS.
3. Dokumenta piegādes statusa izgūšana no pašvaldības lietvedības sistēmas uz BIS. Ja informācija par dokumenta piegādāšanu adresētam tiek atzīmētā pašvaldības lietvedības sistēmā, ar minēto saskarni BIS būs iespējams saņemt dokumenta piegādes statusu.
4. BIS datu par būvniecības procesiem nodošanu pašvaldības informācijas sistēmai. Saskarne nodrošinās iespēju nodot ar būvniecības procesu saistītos datus par būvi/telpu grupu, dokumentiem, būvniecības dalībniekiem pašvaldības informācijas sistēmai, lai pašvaldība varētu tos izmantot savu uzdevumu un funkciju veikšanai.
5. Papildu servisi BIS pusē:
   1. Klasifikatoru datu (būvju klasifikators, būvniecības dokumentu veidu klasifikators) nodošana no BIS uz pašvaldības informācijas sistēmu.
   2. Dokumentu datnes (bināro datu) izgūšana. Nodrošinās iespēju pēc dokumenta datnes references izgūt pašu datni (bināros datus) no BIS dokumentu repozitorija.
   3. Būvniecības lietu meklēšana/validēšana. Nodrošinās iespēju pašvaldības informācijas sistēmā validēt būvniecības lietas numuru.

Savukārt šādu saskarņu realizācija primāri ir veicama pašvaldības informācijas sistēmas pusē:

1. Izejošās korespondences nodošana no BIS uz pašvaldības lietvedības sistēmu. Nodrošinās iespēju BIS izveidoto dokumenta projektu nodot uz pašvaldības lietvedības sistēmu, lai dokumenta projektu parakstītu ar drošu elektronisko parakstu.
2. Dokumentu plūsmas statusa izgūšana. Saskarne nodrošina iespēju BIS iegūt pašvaldības lietvedības sistēmas plūsmu statusu, informāciju par vizēšanas/parakstīšanas progresu pašvaldības lietvedības sistēmā.
3. BIS e-pakalpojumos iesniegto iesniegumu nodošana no BIS uz pašvaldības lietvedības sistēmu. Nodrošinās iespēju pašvaldības lietvedības sistēmā saņemt un reģistrēt BIS e-pakalpojumos iesniegtos dokumentus.
4. Pašvaldības grāmatvedības sistēmas datu nodošana BIS (būvnodevas paziņojuma un maksājuma rekvizītu saņemšanai). Nodrošinās iespēju BIS publiskajā portālā privātpersonām veikt nodevas apmaksu vai saņemt maksājuma datni (rēķinu).

Līdz ar to minēto sistēmu sasaistes risinājumu varēs izmantot arī tās pašvaldības, kurām būs nepieciešams nodrošināt lietvedības vai citu sistēmu sasaisti ar BIS, nodrošinot vienotu informācijas plūsmu. Gadījumā, ja kādai pašvaldībai būs nepieciešams specifisks datu apmaiņu risinājums, pašvaldība par saviem finanšu līdzekļiem var izstrādāt datu apmaiņas saskarnes ar BIS, noslēdzot vienošanos ar Ekonomikas ministriju par datu apmaiņas risinājumu izstrādi.

1. **Noteikumi paredz, ka BIS būs informācija par zemes vienību, uz kuras atrodas vai daļēji atrodas būve, kadastra apzīmējumu, bet neparedz, ka tiks nodrošinātas pilnīgi visu zemju vienību identificēšana, uz kuras atrodas būve, tāpat nav paredzēts, ka tiks uzrādīta būves apbūves platība katrā no šādām zemes vienībām.**

Noteikumu Nr. 438 21.2. apakšpunkts nosaka, ka BIS par būvi tiek uzkrāta informācija par zemes vienības kadastra apzīmējumu, uz kuras atrodas vai daļēji atrodas būve. BIS ir izstrādāta funkcionalitāte, kas nodrošina būvei norādīt (piesaistīt) vienu vai vairākas zemes vienības uz kuras tā atrodas, norādot galveno zemes vienību un saistītās zemes vienības. Līdz ar to jau šobrīd ir nodrošināta iespēja identificēt visas zemes vienības atbilstoši būvniecību reglamentējošajiem normatīvajiem aktiem.

Saskaņā ar Ministru kabineta 2012. gada 10. aprīļa noteikumiem Nr. 263 “Kadastra objekta reģistrācijas un kadastra datu aktualizācijas noteikumi” Nekustamā īpašuma valsts kadastra informācijas sistēmā (turpmāk – NĪVKIS) pašlaik tiek uzkrāta informācija par visām zemes vienībām, uz kurām atrodas būve, un šī informācija, t.sk. ģeotelpiskā informācija (kadastra telpiskie dati par Latvijas teritoriju), saskaņā ar starpresoru vienošanos par sadarbību un savstarpēju informācijas apmaiņu jau tiek nodota BIS. Informācija par būves apbūves laukumu konkrētā zemes vienībā NĪVKIS pašlaik netiek uzkrāta. Izstrādājot Kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepciju (apstiprināta ar Ministru kabineta 2012.gada 3.oktobra rīkojumu Nr.462), VZD ir izvērtējis, kādi dati papildus jau esošajiem būtu nepieciešami un šādi dati starp tiem nav. VZD neveiks izmaiņas, lai turpmāk šādu informāciju uzkrātu, jo šādi dati nav nepieciešami VZD funkciju veikšanai, kā arī no būvniecību reglamentējošajiem normatīvajiem aktiem neizriet minētā prasība – norādīt būves apbūves platību katrā no zemes vienībām, ja būve atrodas uz vairākām no tām.

Ņemot vērā iepriekš minēto un to, ka informācijas par būves apbūves platību katrā no zemes vienībām uzkrāšana nav nepieciešama ne VZD funkciju un uzdevumu, ne arī būvniecību reglamentējošo normatīvo aktu prasību īstenošanai, VZD un Ekonomikas ministrija nav analizējusi, cik izmaksātu minētās informācijas uzkrāšana un uzturēšana NĪVKIS vai BIS. Vienlaikus arī LPS piekrīt Ekonomikas ministrijas paustajam viedoklim par to, ka ir iespējams identificēt zemes vienības.

Pēc LPS ierosinājuma pašvaldību (būvvalžu) un institūciju, kuras pilda būvvalžu funkcijas, darbinieki ir jānodrošina ar aktuālo informāciju par izmainīto zemes vienību, būvju vai telpu grupu datiem BIS. Minētajam ierosinājumam pievienojas arī Ekonomikas ministrija, kuru pārstāvji šādu priekšlikumu daudzkārt ir saņēmuši no pašvaldību būvvalžu darbiniekiem. Lai Ekonomikas ministrija varētu nodrošināt aktuālo informāciju par izmainīto zemes vienību, būvju vai telpu grupu datu atspoguļošanu BIS pašvaldību (būvvalžu) un institūciju, kuras pilda būvvalžu funkcijas, darbiniekiem to funkciju un uzdevumu izpildei, VZD ir nepieciešams izstrādāt monitoringa pakalpojumu, kas nodrošina zemes, būvju, telpu grupu izmainīto datu atspoguļošanu un apziņošanu. Piemēram, ja BIS ir reģistrēta būve aktīvā būvniecības lietā un ja par šo būvi mainās informācija NĪVKIS, tad konkrētajā būvniecības lietā pie būves parādītos paziņojums par izmainīto informāciju NĪVKIS, lai minētās izmaiņas varētu izvērtēt būvvalde vai institūcija, kura pilda būvvaldes funkcijas, un nepieciešamības gadījumā pieņemt turpmākos lēmumus konkrētā būvniecības procesa ietvaros.

Minēto monitoringa pakalpojumu VZD plāno izstrādāt Eiropas Reģionālās attīstības fonda (turpmāk – ERAF) projekta “Kadastra informācijas sistēmas modernizācija un datu pakalpojumu attīstība” ietvaroslīdz 2020. gada 1. janvārim, ja tiks piešķirts nepieciešamais finansējuma apjoms ERAF projekta ietvaros. Savukārt Ekonomikas ministrija līdz 2021. gada 1. janvārim nodrošinās VZD ERAF projekta “Kadastra informācijas sistēmas modernizācija un datu pakalpojumu attīstība” ietvaros izstrādātā monitoringa pakalpojuma integrēšanu BIS. Ja ERAF projekta “Kadastra informācijas sistēmas modernizācija un datu pakalpojumu attīstība” ietvaros nepieciešamais finansējuma apjoms netiks piešķirts, Ekonomikas ministrija nodrošinās esošā VZD Kadastru informācijas bloku web servisa (monitoringa pakalpojuma) izstrādi BIS līdz 2021.gada 1.janvārim.

1. **Noteikumi Nr. 438 neparedz, ka no Valsts adrešu reģistra informācijas sistēmas (turpmāk - VARIS) tiešsaistē sniegs telpu grupu adresācijas elementu izvietojumu stāvu plānos un telpu grupu eksplikācijās, bez kurām nav iespējams konstatēt, kurai telpu grupai ir kurš numurs kā adresācijas elements.**

Pašlaik VARIS tehniski nav iespējams veikt telpu grupu telpisko attēlošanu, jo objektus ar programmatūras palīdzību ir iespējams attēlot tikai divu dimensiju kartēs. Jau šobrīd minēto informāciju var iegūt NĪVKIS un kadastra dokumentos kadastrālās uzmērīšanas lietās iekļautajos stāvu/telpu grupu plānos, kuros attēloti telpu grupu numuri, kas pie telpu grupām kā adreses elementi reģistrēti arī NĪVKIS teksta datos. VZD ir jānodrošina citām informācijas sistēmām, tai skaitā BIS, pieejamība būvju un telpu grupu grafiskai informācijai vektordatu formā un ar drošu elektronisko parakstu parakstītām kadastrālās uzmērīšanas lietām. Līdz ar to VZD līdz 2018. gada 1. janvārim ir jāizstrādā tīmekļa pakalpe, ar kuras palīdzību tiks nodrošinātā minētās informācijas nodošana BIS.

Pēc minēto VZD tīmekļu pakalpju pieejamības produkcijā Ekonomikas ministrijai jāizstrādā datu apmaiņas risinājumu BIS līdz 2019. gada 1. janvārim, lai pašvaldības (būvvaldes) un institūcijas, kuras pilda būvvaldes funkcijas, varētu saņemt iepriekš minēto informāciju BIS.

1. **BIS ir jābūt pieejamam kadastrā reģistrētā lietojuma pamatojumam (pamatojuma dokumentam), kā arī jābūt paredzētam būves galvenā lietošanas veida aprēķina modulim, ja tiek mainīts telpu grupu lietojums.**

VZD rīcībā nav būvju galveno lietošanas veidu un telpu grupu lietošanas veidu pamatojošo dokumentu oriģināli – ir tikai to apliecinātas vai neapliecinātas kopijas. Lielākajam vairumam objektu šie dokumenti ir uzkrāti papīra formātā.

Pamatojošo dokumentu, uz kuru pamata reģistrēti/aktualizēti būvju galvenie lietošanas veidi un telpu grupu lietošanas veidi, oriģināli ir pašvaldību vai to būvvalžu, vai institūciju, kas pilda būvvalžu funkcijas, izdoti vai saskaņoti un atrodami pašvaldību vai to būvvalžu, vai institūciju, kas pilda būvvalžu funkcijas, arhīvos. Savukārt lietojuma pamatojuma dokumentu oriģināli, kas izdoti pēc BIS lietošanas uzsākšanas konkrētajā būvvaldē vai institūcijā, kura pilda būvvaldes funkcijas, būs pieejami BIS.

Tā kā lielākajam vairumam būvju galveno lietošanas veidu un telpu grupu lietošanas veidu pamatojošo dokumentu apliecinātas vai neapliecinātas kopijas ir uzkrātas papīra formātā, VZD saskaņā ar Valsts pārvaldes iekārtas likuma 54.panta pirmo un trešo daļu, Administratīvā procesa likuma 53.panta pirmo daļu un Ministru kabineta 2011.gada 20.decembra noteikumu Nr.971 “Valsts zemes dienesta nolikums” 4.3.2.apakšpunktu pēc pašvaldību pieprasījuma, tām izvērtējot konkrētos gadījumus, nodrošina informācijas apmaiņu par VZD rīcībā esošajiem pamatojuma dokumentiem, uz kuru pamata reģistrēti/aktualizēti būvju galvenie lietošanas veidi un telpu grupu lietošanas veidi. Šāda sadarbība starp VZD un pašvaldībām jau šobrīd tiek realizēta.

Būvspeciālists (persona, kas ieguvusi patstāvīgas prakses tiesības arhitektūras, būvniecības vai elektroenerģētikas jomā reglamentētā profesijā), izstrādājot objekta būvniecības projekta dokumentāciju (būvprojektu minimālā sastāvā, apliecinājumu karti, paskaidrojuma rakstu), kurā tiek norādīts būves (telpu grupas) lietošanas veids, atbilstoši pasūtītāja būvniecības iecerei nosaka būves (telpu grupas) lietošanas veidu. Saskaņā ar Latvijas būvnormatīva LBN 202-15 “Būvprojekta saturs un noformēšana” (*apstiprināts ar Ministru kabineta 2015.gada 9.jūnija noteikumiem Nr.281 “Noteikumi par Latvijas būvnormatīvu LBN 202-15 “Būvprojekta saturs un noformēšana””*) prasībām būvprojekta izstrādātājam ir pienākums būvprojektā norādīt projektētās būves galveno lietošana veidu, ievērojot Ministru kabineta 2009.gada 22.decembra noteikumos Nr.1620 “Noteikumi par būvju klasifikāciju” noteikto.

Problēmsituācija rodas tajos gadījumos, kad tiek mainīts telpu grupas lietošanas veids, kā rezultātā var mainīties visas būves galvenais lietošanas veids. Līdz ar to vērtējama iespēja nodrošināt BIS būves galvenā lietošanas veida pārbaudi, veicot atsevišķas telpu grupas lietošanas veida maiņu, kas var ietekmēt arī būves galveno lietošanas veidu.

Vienlaikus vēršam uzmanību, ka Būvniecības likuma 17.panta otrā *prim* daļa nosaka, ka būvdarbu laikā aizliegts veikt izmaiņas būves lietošanas veidā, bet izmaiņas ēkas fasādes risinājumā, būves novietojumā un būvapjomā pieļaujamas, ievērojot šā likuma 16.panta otrajā daļā ar indeksu divi noteikto. Būvniecības likuma 16.panta otrā daļa ar indeksu divi nosaka, ka persona, kurai ir izdota būvatļauja, var lūgt atļaut veikt izmaiņas būvprojektā attiecībā uz: 1) būves novietojumu, ja tās pamatotas ar institūciju izdotajiem tehniskajiem vai īpašajiem noteikumiem un neskar trešo personu tiesības; 2) ēkas būvapjomu, ja netiek skartas trešo personu tiesības un izmaiņas ir saistītas ar būvizstrādājumu specifikāciju būvprojektā, ēkas konstrukciju, izolācijas un apdares materiāliem vai inženiertehniskiem risinājumiem un nerada smaku, troksni, vibrāciju vai cita veida piesārņojumu; 3) ēkas fasādes risinājumu, ja izmaiņas neskar trešo personu tiesības. Saskaņā ar Ministru kabineta 2014.gada 19.augusta noteikumu Nr.500 „Vispārīgie būvnoteikumi” 68.punktu, ja pasūtītājs vēlas mainīt būves lietošanas veidu, kā arī būves fasādes risinājumu, novietojumu vai būvapjomu, bet tas neatbilst Būvniecības likuma 16.panta otrās daļas ar indeksu divi vai 17.panta otrās *prim* daļas nosacījumiem, būvniecības ieceres dokumenti būvvaldē iesniedzami no jauna un uzsākams jauns būvniecības process. Ņemot vērā iepriekš minēto, lai būvdarbu laikā veiktu izmaiņas būves galvenajā lietošanas veidā, uzsākams jauns būvniecības process. Savukārt veicot izmaiņas būvprojektā, nemainot būves galveno lietošanas veidu, bet tikai būves daļas lietošana veidu, nav nepieciešams uzsākt jaunu būvniecības procesu.

1. **Noteikumi neparedz BIS sasaisti ar pašvaldību lietvedības sistēmām.**

Ekonomikas ministrija ir rosinājusi grozījumu veikšanu Noteikumos Nr.438, kā rezultātā ar 2015.gada 6.oktobra Ministru kabineta noteikumiem Nr.572 “Grozījums Ministru kabineta 2015.gada 28.jūlija noteikumos Nr.438 “Būvniecības informācijas sistēmas noteikumi”” ir paredzēts, ka Ekonomikas ministrija kā BIS pārzinis ir tiesīga piešķirtā budžeta ietvaros un normatīvajos aktos noteiktajā kārtībā piedalīties vienreizēja risinājuma izstrādes finansēšanā par tādu pašvaldības informācijas sistēmu tiešsaistes datu pārraides risinājumu izstrādi pašvaldību veidotajām un uzturētajām dokumentu vadības sistēmām, grāmatvedības sistēmām un citām informācijas sistēmām, uz kurām pašvaldībai autora mantiskās tiesības radušās līdz 2016.gada 1.martam. Ņemot vērā minēto, pašvaldībām būs iespējams iegūt finansējumu sasaistes darbu izstrādei, tādējādi, nodrošinot pašvaldības lietvedības un grāmatvedības sistēmu sasaisti ar BIS.

Vienlaikus Ekonomikas ministrijas sagatavotajā informatīvajā ziņojumā par BIS un Rīgas domes Vienotās informācijas sistēmas sasaistes izveidei nepieciešamajiem pasākumiem un finansējumu, kas saskaņā ar Ministru kabineta 2015.gada 6.oktobra sēdes protokolā Nr.53 35.§ minēto tika pieņemts zināšanai, ir norādīts, ka Ekonomikas ministrija, izstrādājot datu apmaiņas saskarnes ar Rīgas domes Vienotās informācijas sistēmu, ievēros principu, ka potenciāli šīs saskarnes varēs izmantot ne tikai datu integrācijai ar Rīgas domes Vienotās informācijas sistēmu, bet arī ar citu pašvaldību sistēmām, kuras ir iesaistītas būvniecības sfēras dokumentu apritē. Līdz ar to minēto sistēmu sasaistes risinājumu varēs izmantot arī tās pašvaldības, kurām būs nepieciešams nodrošināt lietvedības sistēmu sasaisti ar BIS, nodrošinot vienotu lietvedības dokumentu plūsmu. Minētās datu apmaiņu saskarnes plānots izstrādāt 2016.gada pirmajā, otrajā ceturksnī, bet ne vēlāk kā līdz 2016.gada 1.septembrim.

1. **Neviens no Ministru kabineta noteikumiem, kas izdoti uz Būvniecības likuma pamata, nereglamentē ne būvju galvenā lietošanas veida, ne telpu grupu lietošanas veida, ne būvju tipu noteikšanu, iedalījumu utt. Ministru kabineta 2009. gada 22. decembra noteikumi Nr. 1620 “Noteikumi par būvju klasifikāciju” ir izdoti pirms jaunā Būvniecības likuma pieņemšanas. Tie nav saskaņoti ar jaunpieņemto regulējumu – būvju iedalījumu grupās, rezultātā nav iespējams ievērot nosacījumu, ka būves galvenajam lietošanas veidam un telpu grupas lietošanas veidam jāatbilst būvniecību regulējošo normatīvo aktu prasībām. Ja nemaina pašreizējo regulējumu, tad jāizšķiras, vai nu būvju klasifikācijā ir jāveic izmaiņas – tādas, kas atbilst būvnormatīviem un būvju grupējumam, vai arī precīzi jāatrunā – kurus būvju klasifikācijā esošos telpu grupu lietojumus kontrolē konkrētā valsts institūcija – VZD.**

Būvniecības likumu piemēro jaunu būvju būvniecībai, kā arī esošu būvju pārbūvei, atjaunošanai, restaurācijai, nojaukšanai, novietošanai, lietošanas veida maiņai bez pārbūves un konservācijai. Būves vai tās daļas lietošanas veidu var mainīt pamatojoties uz saņemto būvatļauju, apliecinājuma karti vai paskaidrojuma rakstu.

Ēkas galvenā lietošanas veida vai telpu grupas lietošanas veida maiņai nepieciešamie dokumenti būvniecības procesā ir noteikti Ministru kabineta 2014. gada 2. septembra noteikumos Nr. 529 “Ēku būvnoteikumi”.

Saskaņā ar Būvniecības likuma 21. panta otro daļu ekspluatācijā pieņemto būvi izmanto tikai atbilstoši projektētajam lietošanas veidam. Ievērojot Būvniecības likuma 18. panta otro daļu, patvaļīga būvniecība ir arī būves vai tās daļas ekspluatācija neatbilstoši projektētajam lietošanas veidam vai būvdarbi, kas uzsākti bez attiecīgas projekta dokumentācijas, ja tāda nepieciešama saskaņā ar normatīvajiem aktiem. Būvinspektoram ir tiesības apskatīt un pārbaudīt būvi un būvlaukumu būvdarbu laikā, kā arī, uzrādot darba apliecību un augstākas amatpersonas pilnvarojumu, ir tiesības apmeklēt fiziskajām un juridiskajām personām piederošās vai to lietošanā esošās būves un atsevišķas telpas, lai kontrolētu ekspluatācijas atbilstību normatīvajiem aktiem, tai skaitā patvaļīgas būvniecības esamību un būves drošumu. Saistībā ar būvinspektora atzinumā konstatēto, būvvalde saskaņā ar Būvniecības likuma 18. panta piekto daļu un 21. panta 7. daļu var pieņemt šādus lēmumus:

– par iepriekšējā stāvokļa atjaunošanu, ja konkrētā objekta būvniecību attiecīgajā teritorijā nepieļauj normatīvie akti vai būvdarbi uzsākti pirms atzīmes izdarīšanas būvatļaujā par projektēšanas nosacījumu izpildi – neatkarīgi no apstākļiem, kādēļ attiecīgā darbība nav tikusi veikta,

– par atļauju veikt būvniecību pēc būvniecību regulējošu normatīvo aktu prasību izpildes,

– ja būve vai atsevišķa telpa tiek izmantota neatbilstoši projektētajam lietošanas veidam, – aizliegt būves vai atsevišķas telpas ekspluatāciju un uzdot atjaunot iepriekšējo stāvokli.

Savukārt Ministru kabineta 2009. gada 22. decembra noteikumi Nr. 1620 „Noteikumi par būvju klasifikāciju” būvniecības vajadzībām piemērojami veicot objekta būvniecības projekta dokumentācijas (būvprojektu minimālā sastāvā, apliecinājumu karti, paskaidrojuma raksta) izstrādāšanu, kurā tiek norādīts būves (telpu grupas) lietošanas veids. Šos dokumentus sagatavo būvspeciālists (persona, kas ieguvusi patstāvīgas prakses tiesības arhitektūras, būvniecības vai elektroenerģētikas jomā reglamentētās profesijā), kurš atbilstoši pasūtītāja būvniecības iecerei nosaka būves (telpu grupas) lietošanas veidu. Bez tam jānorāda, ka būvju klasifikācija ir spēkā kopš 2010. gada 1. janvāra un tā neparedz veikt esošu būvju (telpu grupu) apsekošanu, lai tām noteiktu būves galvenā lietošanas veida atbilstību jaunajai klasifikācijai.

Būvniecību reglamentējošajos normatīvajos aktos ir noteikta kārtība un nepieciešamie dokumenti, lai būvei (telpu grupai) varētu nomainīt lietošanas veidu, kā arī noteiktas sankcijas un iespējamie risinājumi gadījumos, kad tas netiek ievērots. Vienlaikus Ekonomikas ministrija uzskata, ka ar būvniecības reglamentējošajiem normatīvajiem aktiem nevar atrisināt VZD vairāku gadu garumā sistemātiski veiktās darbības NĪVKIS, precizējot būvju (telpu grupas) lietošanas veidus kadastrālās vērtēšanas vajadzībām, it sevišķi attiecībā uz būvēm (telpu grupām), kurās nav veikta nekāda būvniecība pēc būvju klasifikācijas ieviešanas.

Ministru kabineta 2012. gada 10. janvāra noteikumu Nr. 48 „Būvju kadastrālās uzmērīšanas noteikumi” 78. punkts nosaka, ka ēku raksturojošo informāciju – tādu kā ēkas nosaukums, ēkas ekspluatācijā pieņemšanas gads, ēkas galvenais lietošanas veids, VZD iegūst atbilstoši projekta dokumentācijai, aktam par būves pieņemšanu ekspluatācijā, citam valsts vai pašvaldības iestāžu izdotam vai apstiprinātam dokumentam (piemēram, lēmumam, izziņai, būvniecību regulējošajos normatīvajos aktos noteiktā kārtībā sagatavotai un pašvaldības būvvaldes apstiprinātai informācijai) vai, ja tādu nav, būves tiesisku iegūšanu apliecinošam dokumentam. Tādejādi VZD var reģistrēt ēkas galveno lietošanas veidu, pamatojoties arī uz cita veida dokumentu, kas nav izdots būvniecības gadījumā.

Ministru kabineta 2014. gada 19. augusta noteikumi Nr. 500 “Vispārīgie būvnoteikumi” nosaka būvju iedalījumu grupās atkarībā no būvniecības sarežģītības pakāpes un iespējamās ietekmes uz cilvēku dzīvību, veselību un vidi, kam speciālajos būvnoteikumos ir noteikti atšķirīgi dokumentu kopumu un atšķirīgi lēmuma veidi (būvatļauja, apliecinājuma karte, paskaidrojuma raksts), ko pieņem būvvalde. Minētās būvju grupas nekādā veidā nav saistītas ar būvju klasifikāciju, jo pēdējai ir cits mērķis – klasificēt būves pēc to lietošanas veida.

Saskaņā ar Ministru kabineta 2006. gada 18. aprīļa noteikumiem Nr. 305 “Kadastrālās vērtēšanas noteikumi” kadastrālajā vērtēšanā tiek izmantots būves galvenais lietošanas veids. Būves galvenā lietošanas veida aprēķins ir noteikts Ministru kabineta 2009.gada 22.decembra noteikumos Nr. 1620 “Noteikumi par būvju klasifikāciju”. Ekonomikas ministrijas ieskatā šā brīža problemātika ir tā, ka būves galvenais lietošanas veids daudzos gadījumos neatspoguļo patieso būves izmantošanu, jo tas ir saistīts ar kadastrālo vērtību, kura tiek izmantota nekustamā īpašuma nodokļa aprēķinam.

Līdz ar to LPS ierosina izvērtēt iespēju atteikties no būvju galvenā lietošanas veida izmantošanas kadastrālajā vērtēšanā, lai turpmāk būves galvenais lietošanas veids atspoguļotu būves patieso izmantošanu, nevis tas tiktu pakārtots nodokļu politikai. Ministru kabineta 2009.gada 22.decembra noteikumu Nr. 1620 “Noteikumi par būvju klasifikāciju” izstrādes mērķis ir veidot vienotu būvju klasifikāciju visā Eiropā atbilstoši Eiropas Kopienu Statistikas biroja izstrādātajai Būvju klasifikācijai (CC).

Tieslietu ministrijas ieskatā jautājums par būvju klasifikāciju un būves galvenā lietošanas veida izmantošanu kadastrālās vērtības aprēķinā pēc būtības neattiecas uz BIS. Kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepcijā (apstiprināta ar Ministru kabineta 2012.gada 3.oktobra rīkojumu Nr.462) ir apstiprināti nozares attīstības risinājumi. Minētais jautājums nav šā konkrētā informatīvā ziņojuma jautājums, bet tas ir risināms izstrādātā Ministru kabineta noteikumu projekta “Būvju klasifikācija” ietvaros, kas šobrīd ir nodots sabiedrības līdzdalībai, publicējot projektu VZD, Tieslietu ministrijas un Valsts kancelejas mājas lapā <http://www.mk.gov.lv/lv/content/pazinojums-par-lidzdalibas-iespejam-ministru-kabineta-noteikumu-projektam-buvju> .

Pēc Tieslietu ministrijas iniciatīvas ir izstrādāts likumprojekts “Grozījumi Nekustamā īpašuma valsts kadastra likumā” (turpmāk – projekts), kas noteic, ka 2016.gadā spēkā esošā kadastrālo vērtību bāze ir piemērojama arī 2017.gada kadastrālo vērtību aprēķinam. Minētais grozījums nepieciešams, lai pirms jaunas kadastrālo vērtību bāzes spēkā stāšanās būtu iespēja pārskatīt un izstrādāt priekšlikumus izmaiņām nekustamā īpašuma nodokļa politikā, novēršot strauju nekustamā īpašuma nodokļa pieaugumu, īpaši mājokļiem. Attiecīgs uzdevums ir paredzēts projektam pievienotajā protokollēmumā Finanšu ministrijai sadarbībā ar Tieslietu ministriju, Latvijas Pašvaldību savienību, pieaicinot kompetentās institūcijas, izstrādāt un līdz 2016.gada 31.decembrim noteiktā kārtībā iesniegt izskatīšanai Ministru kabinetā grozījumus likumā “Par nekustamā īpašuma nodokli”, kas nodrošinātu samērīgu nekustamā īpašuma nodokļa sloga pieaugumu, ņemot vērā nekustamā īpašuma nodokļa bāzes – kadastrālo vērtību – straujo pieaugumu un nepieciešamību nodrošināt budžeta ieņēmumus.

Tā kā projekts atbalstīts Ministru kabineta 2016.gada 19.aprīļa sēdē (prot. Nr.19, 31.§), attiecīgais jautājums par nodokļu sistēmas maiņu un kopsakarā ar kadastrālo vērtību pieaugumu, tiks vērtēts Tieslietu ministrijas un Finanšu ministrijas darba grupas ietvaros. Tāpat Tieslietu ministrija norāda, ka ierosinātais jautājums nav saistīts ar šā informatīvā ziņojuma saturu un tajā iezīmētajām problēmām.

Pēc LPS lūguma Ekonomikas ministrija informē par Ministru kabineta 2014.gada 19.augusta sēdes protokollēmuma (protokols Nr.44, 52.§) 2. punktā dotā uzdevuma – astoņu mēnešu laikā pēc BIS izveides sagatavot un noteiktā kārtībā iesniegt Ministru kabinetā grozījumus būvniecības jomu regulējošos normatīvajos aktos, izstrādājot tos sadarbībā ar Tieslietu ministriju, būvniecības procesa nodrošināšanai, izmantojot BIS un citas valsts informācijas sistēmas –, izpildi, kā arī papildus šim uzdevumam Ministru kabineta 2014.gada 2.septembra sēdē, izskatot noteikumu projektu “Ēku būvnoteikumi”, protokollēmuma (protokols Nr.46, 32.§) 5.punktā tika noteikts, ka Ekonomikas ministrijai, izpildot Ministru kabineta 2014.gada 19.augusta sēdes protokollēmuma (prot. Nr.44 52.§) 2.punktā doto uzdevumu, sadarbībā ar Tieslietu ministriju izstrādāt priekšlikumus par grozījumiem normatīvajos aktos, lai nodrošinātu, ka privātpersonai nav jāiesniedz citai institūcijai informācija, kas tiek uzkrāta Nekustamā īpašuma valsts kadastra informācijas sistēmā un Valsts vienotajā datorizētajā zemesgrāmatā.

2015.gada 17.decembrī Ekonomikas ministrija organizēja sanāksmi, kurā piedalījās Tieslietu ministrijas un VZD pārstāvji, un tika panākta vienošanās, ka VZD izvērtēs, kuros būvniecības jomu regulējošos Ministru kabineta noteikumos būtu veicami grozījumi, lai tajos noteiktu gadījumus, kad būvniecības procesa ietvaros iesniegtais iesniegums būvvaldei vienlaikus varētu būt iesniegums VZD kadastra objekta datu reģistrēšanai vai aktualizēšanai. Šī uzdevuma izpilde ir saistīta ar Tieslietu ministrijai doto uzdevuma, kas izriet no Nekustamā īpašuma valsts kadastra likuma 24. panta piektā daļā Ministru kabinetam dotā uzdevuma izpildes saistību ar grozījumiem būvniecības jomu regulējošos normatīvajos aktos, kas regulē datu apmaiņu starp BIS un Nekustamā īpašuma valsts kadastra informācijas sistēmu.

Pamatojoties uz iepriekš minēto un ņemot vērā Noteikumu Nr. 438 43. punktā noteikto, ka šo noteikumu 4.punktā minētie dalībnieki, kuri pilda būvvaldes funkcijas, BIS lietošanu uzsāk pēc tam, kad noslēgta vienošanās ar sistēmas pārzini (vienošanās noslēdzama līdz 2016. gada 1. martam), par BIS ieviešanas datumu uzskatīt 2016. gada 1. martu, kā rezultātā Ministru kabineta 2014. gada 19. augusta sēdes protokollēmuma (protokols Nr.44, 52.§) 2. punktā dotā uzdevuma izpildes termiņš ir 2016. gada 1. novembris.

**Secinājumi turpmākai rīcībai**

Ievērojot augstāk minētās atbildes uz LPS iebildumos norādīto problēmu atrisināšanu pēc būtības, secināms, ka ir nepieciešams izstrādāt pasākumu plānu, jo LPS iebildumos norādītās problēmas ir aktuālas vai arī iebildumos izteikto priekšlikumu ieviešana BIS vai citās valsts informācijas sistēmās ir atbalstāma un tehniski iespējama.

Attiecībā par LPS 1. iebildumu valsts BIS nevar iestrādāt katras pašvaldības specifiskās prasības kā vienotu pašvaldības nodevas aprēķinu modeli, jo tas ir katras pašvaldības kompetencē. Līdz ar to pašvaldībām šajā jautājumā ir dota rīcības brīvība patstāvīgi pašvaldības saistošajos noteikumos noteikt individuālu nodevas par būvatļaujas saņemšanu aprēķina modeli. Minētajam viedoklim pievienojas arī LPS.

Attiecībā par 2. iebildumu pēc LPS ierosinājuma pašvaldību (būvvalžu) un institūciju, kuras pilda būvvalžu funkcijas, darbinieki ir jānodrošina ar aktuālo informāciju par izmainīto zemes vienību, būvju vai telpu grupu datiem BIS. Lai Ekonomikas ministrija varētu nodrošināt ar aktuālo informāciju no VZD NĪVKIS, VZD ir nepieciešams izstrādāt monitoringa pakalpojumu, kas nodrošina zemes vienību, būvju un telpu grupu izmainīto datu atspoguļošanu un apziņošanu citām informācijas sistēmām, piem., BIS. Ja ERAF projekta “Kadastra informācijas sistēmas modernizācija un datu pakalpojumu attīstība” ietvaros nepieciešamais finansējuma apjoms netiks piešķirts VZD, Ekonomikas ministrija nodrošinās esošā VZD Kadastru informācijas bloku web servisa (monitoringa pakalpojuma) izstrādi BIS.

Savukārt par 3. iebildumu VZD pēc LPS ierosinājuma, kā arī pēc ierosinājumiem, kas saņemti no pašvaldību būvvaldēm, ir jānodrošina būvju un telpu grupu grafiskās informācijas vektordatu formā un ar drošu elektronisko parakstu parakstīto kadastrālās uzmērīšanas lietu pieejamību citām informācijas sistēmām, tai skaitā BIS. Šā uzdevuma plānotais izpildes termiņš, t.sk. ar realizāciju BIS – 2019. gada 1. janvāris.

Attiecībā par LPS 4. iebildumu, ņemot vērā iepriekš sniegto informāciju, līdz šim VZD uzkrātie pamatojuma dokumenti būves galvenā lietošanas veida noteikšanai nav oriģināli, bet tikai to apliecinātas vai neapliecinātas kopijas. VZD saskaņā ar Valsts pārvaldes iekārtas likuma 54. panta pirmo un trešo daļu, Administratīvā procesa likuma 53. panta pirmo daļu un Ministru kabineta 2011. gada 20. decembra noteikumu Nr. 971 “Valsts zemes dienesta nolikums” 4.3.2. apakšpunktu pēc pašvaldību pieprasījuma nodrošina informācijas apmaiņu par VZD rīcībā esošajiem pamatojuma dokumentiem, uz kuru pamata reģistrēti/aktualizēti būvju galvenie lietošanas veidi un telpu grupu lietošanas veidi. Šāda sadarbība starp VZD un pašvaldībām tiek realizēta jau šobrīd.

Papildus iepriekš minētajam Ekonomikas ministrijai ir jānodrošina būves galvenā lietošanas veida pārbaude BIS, veicot atsevišķas telpu grupas lietošanas veida maiņu, līdz 2021. gada 1. janvārim.

Par LPS 5. iebildumu Ekonomikas ministrija ir grozījusi Noteikumus Nr. 438, papildinot minētos noteikumus ar 45.punktu, kas paredz, ka sistēmas pārzinis līdz 2018. gada 1. janvārim ir tiesīgs piešķirtā budžeta ietvaros un normatīvajos aktos noteiktajā kārtībā piedalīties vienreizējā risinājuma izstrādes finansēšanā par tādu pašvaldības informācijas sistēmu tiešsaistes datu pārraides risinājumu izstrādi pašvaldību veidotajām un uzturētajām dokumentu vadības sistēmām, grāmatvedības sistēmām un citām informācijas sistēmām, uz kurām pašvaldībai autora mantiskās tiesības radušās līdz 2016. gada 1. martam. Vienlaikus Ekonomikas ministrijas sadarbībā ar Rīgas pilsētas pašvaldību izstrādā datu apmaiņas risinājumus starp BIS un Rīgas domes Vienotās informācijas sistēmu, ievērojot principu, ka potenciāli šīs saskarnes varēs izmantot arī citas pašvaldības.

Par LPS 6. iebildumu informējam, ka Saeima 2015.gada 4.jūnijā apstiprināja likumprojektu “Statistikas likums”, kas stājās spēkā 2016.gada 1.janvārī. Atbilstoši minētā likuma Pārejas noteikumu 2. panta 12. punktam Ministru kabinets līdz 2017. gada 31. maijam izdod šā likuma 11. un 21. pantā paredzētos Ministru kabineta noteikumus, kā arī līdz minētajam datumam ir piemērojami Ministru kabineta 2009. gada 22. decembra noteikumi Nr. 1620 „Noteikumi par būvju klasifikāciju”. Līdz ar to jautājumu attiecībā par Ministru kabineta 2009.gada 22.decembra noteikumu Nr.1620 „Noteikumi par būvju klasifikāciju” piemērošanas problemātiku ir iespējams risināt, izstrādājot jaunus Ministru kabineta noteikumus par būvju klasifikāciju. Saskaņā ar šajā informatīvajā ziņojumā minēto Tieslietu ministrijas ieskatā jautājums par būvju klasifikāciju un būves galvenā lietošanas veida izmantošanu kadastrālās vērtības aprēķinā pēc būtības neattiecas uz BIS, bet tas ir risināms izstrādātā Ministru kabineta noteikumu projekta “Būvju klasifikācija” ietvaros, kas šobrīd ir nodots sabiedrības līdzdalībai, publicējot projektu VZD, Tieslietu ministrijas un Valsts kancelejas mājas lapā. Savukārt jautājums par nekustamā īpašuma nodokli, kas nodrošinātu samērīgu nekustamā īpašuma nodokļa sloga pieaugumu, ņemot vērā nekustamā īpašuma nodokļa bāzes – kadastrālo vērtību – straujo pieaugumu un nepieciešamību nodrošināt budžeta ieņēmumus, tiks vērtēts Tieslietu ministrijas un Finanšu ministrijas darba grupas ietvaros (projekts atbalstīts Ministru kabineta 2016.gada 19.aprīļa sēdē (prot. Nr.19, 31.§)), tāpēc šis jautājums nav saistīts ar šā informatīvā ziņojuma saturu un tajā iezīmētajām problēmām un nav iekļaujams pasākumu plānā par LPS iebildumos norādīto problēmu atrisināšanu pēc būtības.

Informatīvajam ziņojumam pielikumā pievienots pasākumu plāns par Noteikumu Nr. 438 saskaņošanas procesā LPS iebildumos norādīto problēmu atrisināšanu pēc būtības ar izpildes termiņiem un atbildīgajām institūcijām. Lai nodrošinātu pasākuma plāna izpildi, Ekonomikas ministrija ir sagatavojusi Ministru kabineta sēdes protokollēmuma projektu, paredzot Ekonomikas ministrijai un Valsts zemes dienestam nodrošināt informatīvā ziņojuma pielikumā norādīto uzdevumu izpildi noteiktajā termiņā un tām piešķirto budžeta līdzekļu ietvaros.

Ministru prezidenta biedrs,

### ekonomikas ministrs A. Ašeradens

Vīza:  
Valsts sekretārs J.Stinka

31.05.2016. 11:24

4616

A.Jankovskis

Tālr.: 67013028

E-pasts: Andrians.Jankovskis@em.gov.lv

E.Avota

Tālr.: 67013262

E-pasts: Evija.Avota@em.gov.lv